Title: o dani za ubytovanie
Author: Ing. Radoslav Cech
Last saved by: Ostrochovský Tomáš

Materiál na rokovanie pre Mestské zastupiteľstvo v Žiline

NÁVRH
VŠEOBECNE  ZÁVÄZNÉHO  NARIADENIA  O  DANI  ZA  UBYTOVANIE

Materiál obsahuje:
1.	Návrh na uznesenie
2.	Dôvodová správa
3.	Návrh všeobecne záväzného nariadenia o dani za ubytovanie

Predkladá:
Ing. Viliam Mikuláš
prednosta Mestského úradu v Žiline

Vypracoval:
Ing. Vladimír Baránek
vedúci odboru dopravy a komunálnych služieb

V Žiline  27.11.2009

UZNESENIE MESTSKÉHO ZASTUPITEĽSTVA V ŽILINE

Uznesenie č. ___/2009

Mestské zastupiteľstvo v Žiline

I.	schvaľuje

1.	Všeobecne záväzné nariadenie o dani za ubytovanie

Dôvodová správa

k návrhu všeobecne záväzného nariadenia o dani za ubytovanie

Dôvodom predkladaného návrhu všeobecne záväzného nariadenia o dani za ubytovanie je aktualizácia a doplnenie pôvodného všeobecne záväzného nariadenia o dani za ubytovanie v súlade s platnými právnymi predpismi.

V návrhu všeobecne záväzného nariadenia sa uskutočnili tieto zmeny:
-	doplnený nový článok 1 Úvodné ustanovenia,
-	upravený  článok 2 Predmet dane  v súlade s § 37 zákona č. 582/2004 Z. z.,
-	sadzba dane je nezmenená a uvedená v eurách, v porovnaní s inými krajskými mestami mesto Žilina má rovnakú sadzbu dane s mestami Trnava (0,66 €) a Prešov (0,66 €), mestá Nitra (0,50 €) a Banská Bystrica (0,33 €) majú nižšiu sadzbu dane, mestá Bratislava (1,66 €) a Košice (0,83 €) majú vyššiu sadzbu dane a mesto Trenčín nevyberá daň za ubytovanie,
-	doplnený nový článok 7 Vyberanie dane v súlade s § 41 zákona č. 582/2004 Z. z.,
-	doplnený nový článok 8 Správa dane v súlade s § 42 zákona č. 582/2004 Z. z.,
-	v článku 9 Oznamovacia povinnosť rozšírený ods. 2 o povinnosť platiteľa dane uviesť údaje o štatutárnom zástupcovi  a zástupcovi na doručovanie písomností z dôvodu získania údajov pre doručovanie pošty, keďže niektoré spoločnosti s ručením obmedzeným a akciové spoločnosti majú uvedenú adresu sídla, ktorú nepoužívajú ako poštovú adresu a veľakrát sa stalo, že tieto spoločnosti si poštu neprevzali,
-	v článku 9 Oznamovacia povinnosť doplnený ods. 4 o pridelení evidenčného čísla platiteľa dane,
-	v článku 10 Povinnosti platiteľa dane doplnený ods. 3 o povinnosti platiteľa dane vydať daňovníkovi potvrdenie o zaplatení s príslušnými náležitosťami, z dôvodu uplatnenia si práva správcu dane vyplývajúce z § 43 zákona č. 582/2004 Z. z.,
-	upravený článok 12 Oslobodenie od dane z dôvodu presnejšej definície osôb oslobodených od platenia dane a zároveň osoby uplatňujúce si nárok na oslobodenie sú povinné preukázať sa príslušným dokladom,
-	doplnený nový článok 13 Záverečné ustanovenia.

Pri prijatí tohto nariadenia sa nepredpokladá žiadny dopad na rozpočet mesta.

Všeobecne záväzné nariadenie

č. ......./2009

o dani za ubytovanie

Mesto Žilina, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1  zákona č. 369/1990 Zb. o obecnom zriadení v znení neskorších zmien a doplnkov a podľa ustanovení zákona SNR č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov vydáva toto

všeobecne záväzné nariadenie o dani za ubytovanie

Článok  1
Úvodné ustanovenia

Toto všeobecne záväzné nariadenie upravuje podmienky určovania a vyberania dane za ubytovanie na území mesta Žilina.

Článok  2
Predmet dane

Predmetom dane za ubytovanie je odplatné prechodné ubytovanie fyzickej osoby v ubytovacom zariadení, ktorého kategorizáciu určuje osobitný predpis (ďalej len „zariadenie“).

§ 3 vyhlášky Ministerstva hospodárstva Slovenskej republiky č. 277/2008 Z. z., ktorou sa ustanovujú klasifikačné znaky na ubytovacie zariadenia pri ich zaraďovaní do kategórií a tried

Článok  3
Daňovník

Daňovníkom je fyzická osoba, ktorá sa v zariadení odplatne prechodne ubytuje.

Článok  4
Základ dane

Základom dane je počet prenocovaní.

Článok  5
Sadzba dane

Sadzba dane je  0,66 eura na fyzickú osobu a prenocovanie v zariadení.

Článok  6
Vznik daňovej povinnosti

Daňová povinnosť vzniká dňom začatia prevádzkovania zariadenia, ktoré poskytuje služby prechodného ubytovania.

Článok  7
Vyberanie dane

Daň pre správcu dane vyberá platiteľ dane, ktorý za ňu aj majetkovo zodpovedá. Platiteľom dane je prevádzkovateľ zariadenia, ktorý odplatné prechodné ubytovanie poskytuje.

Článok  8
Správa dane

Správu dane vykonáva Mesto Žilina (ďalej len „správca dane“).

Článok  9
Oznamovacia povinnosť

1.	Platiteľ dane za ubytovanie je povinný oznámiť vznik daňovej povinnosti do 30 dní odo dňa vzniku poskytovania prechodného ubytovania a to na Mestskom úrade v Žiline vyplnením registračného listu k dani za ubytovanie. Pri registrácii je povinný predložiť aktuálny výpis z obchodného registra alebo živnostenský list, prípadne iný doklad, na základe ktorého platiteľ vykonáva činnosť podliehajúcu dani za ubytovanie (originál alebo overená kópia).
2.	V registračnom liste je platiteľ dane povinný uviesť obchodné meno (u právnických osôb názov),  trvalý pobyt (u právnických osôb sídlo), rodné číslo (u právnických osôb IČO), miesto podnikania a kontaktné údaje. Ďalej je platiteľ dane povinný uviesť údaje o štatutárnom zástupcovi a zástupcovi na doručovanie písomností (ak je zástupca na doručovanie odlišný od platiteľa, resp. štatutárneho zástupcu platiteľa) v rozsahu meno, priezvisko, rodné číslo, adresa trvalého pobytu a kontaktné údaje. Platiteľ dane je povinný okrem kontaktných údajov v registračnom liste vyplniť aj údaje o ubytovacom zariadení, kategorizáciu ubytovacieho zariadenia podľa osobitného predpisu a ubytovaciu kapacitu. (na predpísanom tlačive poskytnutom na Mestskom úrade v Žiline)
3.	Ak dôjde k zmenám v daňovej povinnosti, zmene údajov uvedených v registračnom liste, alebo ak daňová povinnosť zanikne, je platiteľ dane povinný písomne túto skutočnosť oznámiť správcovi dane do 30 dní odo dňa, keď táto skutočnosť nastala (oznamovacia povinnosť). Platiteľ dane je povinný v tejto lehote oznámiť aj prípadnú zmenu názvu ubytovacieho zariadenia, zmenu adresy sídla platiteľa dane a zmenu doručovania písomností.
4.	Správca dane pridelí zaregistrovaného daňovému subjektu evidenčné číslo platiteľa dane. Toto číslo je platiteľ dane povinný uvádzať na všetkých dokladoch, ktoré bude vydávať pre účely dane za ubytovanie, a tiež pri styku so správcom.

Článok  10
Povinnosti platiteľa dane

1.	Platiteľ dane je povinný viesť knihu ubytovaných alebo elektronickú evidenciu ubytovaných, ktorá musí obsahovať tieto údaje o daňovníkovi:
a) meno, priezvisko, adresa trvalého pobytu a dátum narodenia ubytovaného,
b) deň príchodu a deň odchodu ubytovaného,
c) dôvod oslobodenia od dane v prípade, ak ubytovaný je oslobodený podľa článku 12.
2.	Platiteľ dane je povinný viesť samostatnú knihu za každé ubytovacie zariadenie na území mesta.
3.	Platiteľ dane je povinný vydať osobe, ktorá sa ubytuje v ubytovacom zariadení, definovanom v čl. 3 tohto nariadenia, doklad o zaplatení, pre účely dane daňovníka, v ktorom vyznačí evidenčné  číslo pridelené správcom dane v osvedčení (podľa článku 9 ods. 4 tohto nariadenia), počet osôb, počet prenocovaní a výšku dane.
4.	Platiteľ dane je povinný predložiť do 10. dňa nasledujúceho mesiaca správcovi dane vyplnené hlásenie o počte prenocovaní a počte ubytovaných hostí za predchádzajúci mesiac za každé ubytovacie zariadenie na území mesta na samostatnom tlačive. Náležitosti hlásenia stanoví správca dane (predpísané tlačivo poskytnuté na Mestskom úrade v Žiline).
Článok  11
Spôsob vyberania dane a platenia dane

1.	Daň je splatná bez vyrubenia do 15. dňa nasledujúceho mesiaca.
2.	Platiteľ dane je povinný pri registrácii si vyzdvihnúť u správcu dane osvedčenie o pridelení evidenčného čísla k dani za ubytovanie, číslo účtu správcu dane, kde bude daň platiť, variabilný symbol (VS) a konštantný symbol (KS) pre účely platenia dane.
3.	Daň sa platí v hotovosti v pokladni správcu dane, prevodom z účtu v peňažnom ústave alebo vkladom v hotovosti na účet správcu dane v peňažnom ústave.

Článok  12
Oslobodenie od dane

Od dane je oslobodená:
a)	osoba, ktorá je študentom do 26 rokov veku, ak sa sústavne pripravuje na budúce povolanie formou denného štúdia a je za tým účelom prechodne ubytovaná v študentských domovoch a školských zariadeniach na území mesta Žilina,
b)	osoba do 18 rokov veku a osoba nad 70 rokov veku, 
c)	nevidomá osoba, bezvládna osoba, držiteľ preukazu ZŤP, ZŤP/S a jeho sprievodca,
d)	osoba, ktorá je v zariadení, v ktorom sa odplatne prechodne ubytuje, prihlásená na prechodný pobyt.
Skutočnosti oprávňujúce na oslobodenie od dane za ubytovanie sú osoby uplatňujúce si nárok na oslobodenie povinné preukázať príslušným dokladom.

Článok  13
Záverečné ustanovenia

1.	Pokiaľ v tomto nariadení nie je podrobnejšia úprava, spravujú sa právne vzťahy upravené v tomto VZN zákonom č. 582/2004 Z. z. o miestnych daniach a  miestnom poplatku za komunálne odpady a drobné stavebné odpady v znení neskorších predpisov a zákonom č. 511/1992 Zb. o  správe daní a poplatkov a zmenách  v sústave územných finančných orgánov v znení neskorších predpisov.
2.	Ak vznikla daňová povinnosť pred účinnosťou tohto nariadenia, správca dane pre vyrubenie dane použije sadzby podľa doterajších nariadení.
3.	Správca dane má právo požiadať všetkých platiteľov dane o novú oznamovaciu povinnosť podľa tohto nariadenia.
4.	Kontrolou dodržiavania tohto nariadenia vykonáva mesto Žilina prostredníctvom Mestskej polície, poverenými zamestnancami Mestského úradu v Žiline a hlavným kontrolórom mesta.
5.	Týmto všeobecným záväzným nariadením sa ruší všeobecne záväzné nariadenie Mesta Žilina č. 6/2004 o dani za ubytovanie a všeobecne záväzné nariadenie Mesta Žilina č. 3/2005, ktorým sa mení všeobecne záväzné nariadenie č. 6/2004 o dani za ubytovanie.
6.	Toto všeobecne záväzné nariadenie bolo schválené Mestským zastupiteľstvom v Žiline dňa ....................................
7.	Toto všeobecne záväzné nariadenie bolo vyvesené 15 dní na úradnej tabuli mesta. Nadobúda účinnosť dňom 01.01.2010.

								Ivan Harman
							          primátor mesta